ବିରଞ୍ଚି ଏତେ ପଇସା ଆଣିଲେ କେଉଁଠୁ ? ଦରକାର ପଡ଼ିଲେ OSSCର ସଦସ୍ୟମାନଙ୍କୁ ତଦନ୍ତରେ ସାମିଲ କରାଯିବ- ଭିଜିଲାନ୍ସ ନିର୍ଦ୍ଦେଶକ - Prameya News7\n31/07/2021 at 9:07 PM\nଭୁବନେଶ୍ବର ୩୧।୦୭ଃ ଓଡ଼ିଶା ଷ୍ଟାଫ ସିଲେକ୍ସନ କମିଶନ ସଦସ୍ୟଙ୍କ କୋଟିପତି ପ୍ରାଇଭେଟ୍ ସେକ୍ରେଟାରୀ ବିରଞ୍ଚି ନାରାୟଣ ସାହୁଙ୍କୁ ଗିରଫ କରିଛି ଭିଜିଲାନ୍ସ । ଆୟ ବହିର୍ଭୁତ ସମ୍ପତ୍ତି ଠୁଳ ଅଭିଯୋଗରେ ତାଙ୍କୁ ଗିରଫ କରାଯାଇଛି । ବିରଞ୍ଚିଙ୍କ ଠାରୁ ଏପର୍ଯ୍ୟନ୍ତ ୩ କୋଟି ୭୯ଲକ୍ଷ ଟଙ୍କାର ସମ୍ପତ୍ତି ଜବତ କରାଯାଇଥିବା ବେଳେ ସେସବୁ ସମ୍ପତ୍ତିର ଯାଂଚ କରାଯିବ ବୋଲି କହିଛନ୍ତି ଭିଜିଲାନ୍ସ ନିର୍ଦ୍ଦେଶକ ଯଶଓ୍ବନ୍ତ ଜେଠଓ୍ବା । ଆବଶ୍ୟକ ପଡ଼ିଲେ OSSCର ସଦସ୍ୟମାନଙ୍କୁ ତଦନ୍ତରେ ସାମିଲ କରାଯିବ । ସେପଟେ ପିଏସ ବିରଞ୍ଜି ନାରାୟଣ ସାହୁଙ୍କ ବିରୋଧରେ ବିଭାଗୀୟ ତଦନ୍ତ ହେବ ବୋଲି କହିଛନ୍ତି OSSC ଅଧ୍ୟକ୍ଷ ନିର୍ମଳ ଚନ୍ଦ୍ର ମିଶ୍ର ।\nଓଡ଼ିଶା ଷ୍ଟାଫ୍ ସିଲେକ୍ସନ ନିଯୁକ୍ତି ପରୀକ୍ଷାରେ ହୋଇଛି କି ବଡ଼ ଦୁର୍ନୀତି ? କୋଟିପତି ପିଏସ୍ ବିରଞ୍ଚି ନାରାୟଣ ସାହୁ ଗିରଫ ପରେ ଚାଲିଛି ତନାଘନା । ଓଡ଼ିଶା ଷ୍ଟାଫ ସିଲେକ୍ସନ କମିଶନ ସଦସ୍ୟଙ୍କ କୋଟିପତି ପ୍ରାଇଭେଟ୍ ସେକ୍ରେଟାରୀ ବିରଞ୍ଚି ନାରାୟଣ ସାହୁଙ୍କୁ ଗିରଫ କରିଛି ଭିଜିଲାନ୍ସ । ଆୟ ବହିର୍ଭୁତ ସମ୍ପତ୍ତି ଠୁଳ ଅଭିଯୋଗରେ ତାଙ୍କୁ ଗିରଫ କରାଯାଇଛି । ବିରଞ୍ଚିଙ୍କ ଠାରୁ ଏପର୍ଯ୍ୟନ୍ତ ୩କୋଟି ୭୯ଲକ୍ଷ ଟଙ୍କାର ସମ୍ପତ୍ତି ଜବତ କରାଯାଇଥିବା ବେଳେ ସେସବୁ ସମ୍ପତ୍ତିର ଯାଂଚ କରାଯିବ ବୋଲି କହିଛନ୍ତି ଭିଜିଲାନ୍ସ ନିର୍ଦ୍ଦେଶକ ଯଶଓ୍ବନ୍ତ ଜେଠଓ୍ବା ।\nଗତକାଲି ବିରଞ୍ଚିଙ୍କ ୬ଟି ଠିକଣାରେ ରେଡ୍ କରିଥିଲା ଭିଜିଲାନ୍ସ ଟିମ୍ । ବିରଞ୍ଚିଙ୍କ ଘରୁ ନଗଦ ୧୨ଲକ୍ଷ ଟଙ୍କା, ଦେଢ଼ କେଜି ଓଜନର ସୁନାଗହଣା, ଭୁବନେଶ୍ବର ଓ ପୁରୀରେ ୧୪ଟି ପ୍ଲଟ, ଦୁଇଟି ଆଲିସାନ୍ କୋଠା, ୨ଥର ବିଦେଶ ଗସ୍ତର ଡକ୍ୟୁମେଣ୍ଟସ୍ ସହ ମିଳିଥିଲା ପୁଳା ପୁଳା ବିଦେଶୀ ମୁଦ୍ରା । ଏଥି ସହ ବିରଞ୍ଚିଙ୍କ ଆଲମିରାରୁ ନିଯୁକ୍ତି ସମ୍ପର୍କିତ କାଗଜପତ୍ର ଏବଂ ପରୀକ୍ଷାର୍ଥୀଙ୍କ ଆଡମିଟ୍ କାର୍ଡ଼ ମଧ୍ୟ ଜବତ ହୋଇଛି । ଏବେ ତାଙ୍କର ଦୁଇଟି ବ୍ୟାଙ୍କ ଆକାଉଣ୍ଟରେ ୯ଲକ୍ଷ ଟଙ୍କା ଡିପୋଜିଟ୍ ହୋଇଥିବା ଜଣାପଡ଼ିଛି । ଗୋଟିଏ ସ୍ଲିପରେ ୪ଲକ୍ଷ ଏବଂ ଅନ୍ୟ ଏକ ସ୍ଲିପରେ ୫ଲକ୍ଷ ଟଙ୍କା ଡିପୋଜିଟ୍ ହୋଇଛି । ବିରଞ୍ଚିଙ୍କ ଆକାଉଣ୍ଟରେ କିଏ ଏହି ଟଙ୍କା ଡିପୋଜିଟ୍ କରିଛନ୍ତି ତା'ର ବ୍ୟାଙ୍କ ତଥ୍ୟ ବାହାର କରାଯାଉଛି । ଏଥି ସହ ବିରଞ୍ଚିଙ୍କ ଶାକକଙ୍କ ଘରୁ ମିଳିଥିବା ୧୩ଲକ୍ଷ ଟଙ୍କା ସମ୍ପର୍କରେ ମଧ୍ୟ ତାଙ୍କୁ ଜେରା କରାଯାଇପାରେ ।\nଓଡ଼ିଶା ଷ୍ଟାଫ୍ ସିଲେକ୍ସନର ଜଣେ ସଦସ୍ୟଙ୍କ ପିଏସଙ୍କ ପାଖରୁ କୋଟି କୋଟି ଟଙ୍କାର ସମ୍ପତ୍ତି ଜବତ ହେବା ପରେ OSSC ନିଯୁକ୍ତି ପରୀକ୍ଷାରେ ବଡ଼ ଧରଣର ଦୁର୍ନୀତି ହୋଇଥିବା ଆଶଙ୍କା କରାଯାଉଛି । ତେବେ OSSC ଅଧ୍ୟକ୍ଷ ନିର୍ମଳ ଚନ୍ଦ୍ର ମିଶ୍ରଙ୍କ କହିବା କଥା ପିଏସ ବିରଞ୍ଚି ନାରାୟଣଙ୍କ ବିରୋଧରେ ବିଭାଗୀୟ ତଦନ୍ତ ହେବ । କିଭଳି ଜଣେ ସଦସ୍ୟଙ୍କ ପର୍ସନାଲ ସେକ୍ରେଟାରୀ ହୋଇ ସେ କୋଟିପତି ହେଲେ, ତାଙ୍କ ଘରୁ ମିଳିଥିବା ଆଡମିଟ୍ କାର୍ଡ଼ କେଉଁଠୁ ଆସିଲା ସସବୁର ତଦନ୍ତ ହେବ ।\nଓଡ଼ିଶା ଷ୍ଟାଫ ସିଲେକ୍ସନ କମିଶନର ଜଣେ ତୃତୀୟ ଶ୍ରେଣୀ କର୍ମଚାରୀ ଏତେ ଟଙ୍କା କେଉଁଠୁ ଆଣିଲେ ତାକୁ ନେଇ ଜୋର୍ ଧରିଛି ଚର୍ଚ୍ଚା । ପ୍ରଶ୍ନ ଉଠୁଛି ଟଙ୍କା ନେଇ ପିଲାଙ୍କୁ ଚାକିରୀ ଦେଇଥିଲେ କି ପିଏସ ବିରଞ୍ଚି ନାରାୟଣ ? ଯଦି ବିରଞ୍ଚି ଟଙ୍କା ନେଉଥିଲେ, ତେବେ ଟଙ୍କା ଦେଉଥିଲେ କିଏ ? ବିରଞ୍ଚିଙ୍କ ଚାକିରି ସମୟରେ ହିଁ ହୋଇଛି କି ବଡ଼ ଦୁର୍ନୀତି ? ଅଯୋଗ୍ୟ ଆବେଦନକାରୀଙ୍କୁ ଚାକିରି ଦେଇଛନ୍ତି କି ବିରଞ୍ଚି ? ଏସବୁର ଖୋଳତାଡ଼ ହେଲେ ଖୋଲିପାରିବ ଦୁର୍ନୀତି ପଛର ଗୁମର।
